## [A pilóta nélküli légijárművekről szóló előterjesztés](http://www.kormany.hu/download/8/db/e0000/RPAS__honlapra.pdf" \l "!DocumentBrowse)

### *Nemzeti Fejlesztési Minisztérium, 2016. december 23.*

Azokat a javaslatokat, amelyek a repülés biztonságát növelik és megfelelő érvekkel alátámasztottnak bizonyultak, a jogszabály tervezetében átvezettük.

A kategóriákkal kapcsolatosan általánosságban elmondható, hogy azokra vonatkozóan nem érkeztek egységes javaslatok, valamint azok a javaslatok, amelyek konkrét határokat állapítanak meg, repülésbiztonsági szempontból nem kellőképpen alátámasztottak. A szabályozásnak továbbá igazodnia kell az eu-s irányelvekhez, mind magassági, mind maximális felszálló tömeg tekintetében és a kategóriák tovább bontása (pl. még egy kategória bevezetése, teljesítmény alapú kategorizálás, stb.) bonyolítaná a rendelet értelmezhetőségét és betarthatóságát.

A hagyományos értelemben vett repülőmodellekre vonatkozó előírásokra érkezett javaslatokra támaszkodva a tervezet enyhébb szabályozást állapít meg ,,D” osztályú leszállóhelyen történő működtetés esetén. Új leszállóhely osztályként jelenik meg a tervezetben a kifejezetten repülőmodellek működtetésére, kutatás-fejlesztésre és oktatás céljára igénybe vehető ,,D” osztályú leszállóhely, amelyet általános esetben a légiközlekedési hatóság felé történt bejelentést követően lehet igénybe venni. ,,D” osztályú leszállóhelyen történő működtetés esetében felelősségbiztosítás, regisztráció és az ingyenes e-learning elvégzését követően a rendeletben foglalt követelményeket nem kell betartani. A 130 méteres repülési magasság meghaladásakor eseti légteret továbbra is igényelni kell vagy a Nemzeti Légtér Koordinációs Munkacsoport keretében pilóta nélküli légijárművek számára kijelölt korlátozott légteret kell kijelöltetni. A légiközlekedési hatósággal történt egyeztetést követően mindezek mellett a nyilvántartásba vételre vonatkozó követelmények is pontosításra kerültek.

A közigazgatási egyeztetés során az érintett szereplőkkel egyeztetéseket folytattunk annak érdekében, hogy a szabályozás lehetőleg a legszélesebb körben elfogadható és betartható legyen.